C 47/124
DA
Den Europæiske Unions Tidende
7.2.2023
Onsdag den 6. juli 2022
32. gentager, at institutionaliseringen af indlæringen af officielle sprog i Kosovo og lige adgang til tjenester og oplysninger på de officielle sprog er af afgørende betydning; glæder sig i denne forbindelse over oprettelsen af afdelingen for Balkanstudier ved universitetet i Pristina og beslutningen om at åbne et sprogcenter, hvor man kan lære Kosovos officielle sprog;
33. gentager sin opfordring til større inklusion af personer, der tilhører mindretal, herunder romaer, ashkalier, egyptere, bosniere, tyrkere og goraniere, samt personer med handicap og fordrevne personer ved at give dem adgang til passende sundhedspleje, social beskyttelse, uddannelse, retssystemet, boliger, beskæftigelsesmuligheder og andre sociale og offentlige tjenester og ved at sikre deres adgang til politisk og social beslutningstagning, samtidig med at de intersektionelle former for forskelsbehandling, som disse grupper udsættes for, bekæmpes effektivt gennem en systemisk institutionel tilgang; opfordrer indtrængende til en større indsats for at bekæmpe romafjendtlighed; tilskynder regeringen til at fremskynde arbejdet med en ny strategi og handlingsplan for 2021-2026 for integration af romaer, ashkalier og egyptere i Kosovo;
34. opfordrer til en hurtig revision af gymnasielærebøger, som giver misinformation og bruger diskriminerende sprogbrug til at beskrive etniske mindretal, seksuelle mindretal og kvinder; opfordrer de offentlige myndigheder til at fortsætte det EU-støttede initiativ »EU-støtte til grunduddannelse og uddannelse på sekundærtrinnet«, der blev indledt i slutningen af 2021, og som har til formål at ajourføre disse lærebøger;
35. roser Kosovo for den fredelige sameksistens mellem religiøse samfund og opfordrer landet til at intensivere sine bestræbelser på at give mindretalsgrupper lige muligheder, passende repræsentation i det politiske og kulturelle liv og beskyttelse og fremme af dets nationale og religiøse mindretals kulturarv, sprog og traditioner; glæder sig over Kosovos regerings initiativ til regelmæssigt at høre og mødes med alle samfund i Kosovo som led i den interne dialog og glæder sig over oprettelsen af den nye regeringsstilling som vicepremierminister for mindretalsspørgsmål og menneskerettigheder;
36. anerkender, at Kosovos forfatning er meget progressiv med hensyn til mindretalsrettigheder; bemærker i den forbindelse, at andragendet fra næsten 500 personer, der historisk set har identificeret sig selv som bulgarere, og som blev registreret i Kosovos nationalforsamling i maj 2018, stadig ikke er blevet behandlet, og anbefaler, at deres rettigheder fastsættes i lovgivningen og sikres i praksis;
37. understreger, at de frie medier er en af demokratiets grundpiller, og at journalister skal beskyttes mod politisk pres; fordømmer det politiske pres, som de udsættes for, og brugen af strategiske retssager mod offentligt engagement til at intimidere dem, hvilket også fører til selvcensur; understreger, at brugen af ærekrænkende sprog mod journalister er uacceptabel; advarer mod ethvert udsagn, der stigmatiserer medierne, navnlig fra embedsmænd og fremtrædende personer, som bør gå foran med et godt eksempel;
38. bemærker, at medielandskabet er blevet forvredet i de seneste år, idet store investeringer har ført til øget indflydelse fra den private sektors side på større medieforetagender, og onlinemedier ofte bruges til kommerciel eller politisk afpresning; gentager behovet for at sikre gennemsigtighed i medierne, herunder med hensyn til medieejerskab; glæder sig over udnævnelsen af den nye bestyrelse for det offentlige radio- og TV-selskab RTK på grundlag af en gennemsigtig og meritbaseret udnævnelsesproces; opfordrer til, at der findes en holdbar løsning for at sikre RTK's redaktionelle uafhængighed;
39. er dybt bekymret over det fortsatte høje niveau af vold i hjemmet og kønsbaseret vold, såvel som vold mod børn, i Kosovo, antallet af kvindemord og retsvæsenets skuffende resultater med hensyn til effektiv retsforfølgelse af drab på kvinder og sager om kønsbaseret vold; opfordrer til en effektiv gennemførelse af den nationale strategi mod vold i hjemmet og kønsbaseret vold; understreger, at uddannelse er afgørende for at bekæmpe kønsbaseret forskelsbehandling; fremhæver behovet for at sikre en velfungerende ordning for beskyttelse mod og forebyggelse og domfældelse af alle former for kønsbaseret vold, herunder gennem en stigning i antallet af kønssensitive retshåndhævende embedsmænd og dommere, støtte til krisecentre for kvinder og retshjælp til ofre samt offentlige oplysningskampagner;